# Colibrí cremós

El colibrí cremós (Leucippus fallax) és una espècie d'ocell de la subfamília dels troquilins (Trochilinae) dins la família dels troquílids (Trochilidae). És l'única espècie situada en el gènere Leucippus.

## Descripció

El mascle i la femella són semblants en aparença, però la femella tendeix a ser de colors menys brillants i hi ha una variació considerable en la coloració entre els individus. El dors i les parts superiors de l'ocell són d'un verd apagat, les parts inferiors de color canyella pàl·lid i el ventre i les cobertores inferiors de la cua són blanques. La cua és de color verd apagat amb una barra grisa transversal i un extrem arrodonit. Hi ha una taca blanca darrere de l'ull i el bec és prim i recte. La mandíbula superior és negra i la inferior pàl·lida amb una punta negra. L'ocell fa entre 8,5 i 9 cm de llargada.

## Distribució i hàbitat

El colibrí cremós es troba a Colòmbia, la Guaiana Francesa i Veneçuela. Els hàbitats naturals són matolls desèrtics, arbustos espinosos en zones àrides i zones de manglars a elevacions de fins a 500 metres. S'alimenta a altures mitjanes i prop del terra. Acostuma a alimentar-se prop del dosser dels boscos on habita.

## Comportament
### Alimentació

Estan especialitzats en alimentar-se de nèctar especialment de plantes com l'agave i l'hibiscus i diverses espècies de cactus. El colibrí defensa els llocs on hi ha les flors dels quals s'alimenta. Aquest colibrí és inusual, ja que també consumeix la porpra i el suc dels fruits oberts dels cactus del gènere Armatocereus. Aquest colibrí també juga un paper important en la pol·linització de les flors de Melocactus, transportant el pol·len en el plomatge mentre es mou de flor en flor prenent nèctar. A més de la matèria vegetal, l'ocell consumeix insectes, que captura en vol.

### Migració

El colibrí cremós migra petites distàncies. De desembre a abril, un període marcat per les precipitacions mínimes, l'ocell es troba generalment en zones on abunden arbres espinosos.

### Reproducció

Els mascles realitzen el festeig caient en picat del cel de manera semblant a un arc. També fan crits d'aparellament durant la caiguda. La majoria dels nius de es troben entre els mesos de maig i novembre, de manera que es creu que la reproducció es produeix durant aquest període. El niu té forma de copa i construït damunt d'una branca baixa o a la bifurcació d'un arbust. Està compost per les fibres suaus de la planta del cotó i està decorat exteriorment amb trossos d'escorça, liquen i fulla. La posta és de dos ous.

## Taxonomia

Aquest gènere antigament incloïa espècies addicionals. Un estudi filogenètic molecular publicat el 2014 va trobar que Leucippus era polifilètic. Per resoldre la polifília, el colibrí de Tumbes i el colibrí de Taczanowski van ser traslladats al gènere reimplantat Thaumasius.

## Referències

* ↑ «Colibrí cremós». Cercaterm. TERMCAT, Centre de Terminologia. [Consulta: 7 febrer 2025].(català)
* ↑ «2024 Citation & Downloadable Checklists». Clements Checklist. [Consulta: 7 febrer 2025].
* ↑ «colibrí cremós». eBird. [Consulta: 7 febrer 2025].
* ↑ IUCN «Leucippus fallax: BirdLife International» (en anglès). The IUCN Red List of Threatened Species 2018, 06-08-2018. DOI: 10.2305/iucn.uk.2018-2.rlts.t22687491a130121189.en.
* 1 2 3 4 Rodríguez-Ferraro, Adriana «Buffy Hummingbird (Leucippus fallax), version 2.0» (en anglès). Birds of the World, 2023. DOI: 10.2173/bow.bufhum1.02species_shared.bow.project_name. ISSN: 2771-3105.
* ↑ Hilty, Steven. Birds of Tropical America: A Watcher's Introduction to Behavior, Breeding, and Diversity (en anglès). University of Texas Press, 2005, p. 193. DOI 10.7560/706736. ISBN 978-0-292-74934-4.
* 1 2 3 4 5 «Leucippus fallax» (en anglès). Cornell University., 2025. [Consulta: 7 febrer 2025].
* ↑ Ruschi, P.A. «Frugivory by the hummingbird Chlorostilbon notatus (Apodiformes: Trochilidae) in the Brazilian Amazon» (PDF). v. 35 p. 43–47. Boletim do Museu de Biologia Mello Leitão, 2014. [Consulta: 7 febrer 2025].
* ↑ Nassar, J. M.; Ram�rez, N. «Reproductive biology of the melon cactus, Melocactus curvispinus (Cactaceae)» (en anglès). Plant Systematics and Evolution, 248, 1-4, 9-2004. DOI: 10.1007/s00606-004-0193-4. ISSN: 0378-2697.
* ↑ McGuire, Jimmy A.; Witt, Christopher C.; Remsen, J.V.; Corl, Ammon; Rabosky, Daniel L. «Molecular Phylogenetics and the Diversification of Hummingbirds» (en anglès). Current Biology, 24, 8, 4-2014, pàg. 910–916. DOI: 10.1016/j.cub.2014.03.016.
* ↑ Stiles, F.G; Remsen, J.V. Jr; Mcguire, J.A «The generic classification of the Trochilini (Aves: Trochilidae): reconciling taxonomy with phylogeny». Zootaxa, 4353 (3), pàg. 401–424. DOI: 10.11646/zootaxa.4353.3. ISSN: 1175-5334.
* ↑ «Change the generic classification of the Trochilinae (part 2)». South American Classification Committee, 01-03-2018. [Consulta: 7 febrer 2025].